Document ID: /roh_data/filtered/fineweb-2-filterrobots_roh.jsonl.gz/74138

Quasi in onn e mez suenter che la populaziun da Flem ha approvà il credit da 7,4 milliuns francs è stada l’emprima badigliada per il nov restaurant. Quai retard haja surtut da far cun la chareschia, la guerra en l’Ucraina e la mancanza d’energia, di il president communal Martin Hug. Dapi lura hajan els calculà tut anc ina giada da nov ed era scrit ora las lavurs anc ina giada per propi esser sin la vart segira e quai sajan ins uss, accentuescha il president communal.
Project è quasi identics cun quel dal 2019
Vi dal project è sa midà pauc dapi la concurrenza architectonica il 2019. Dentant lura era la fatschenta anc vegnida renviada da la populaziun. Uss hajan ins resguardà las resalvas fatgas da lez temp ed anc ina giada empruvà da chattar maioritads e quai saja stà il dretg pass, pertge ins na possia simplamain betg spetgar anc ina giada 10 onns fin ch’in nov project saja sin maisa, accentuescha Martin Hug.